《山家阻雨得晴出郊》
元代·刘诜

山家半月留，坐待雨声住。东风入我檐，领客村南去。

晴光著天壤，生意欲飞舞。野禽拂清涟，杂花满幽树。

回首西冈麦，十里绿如雨。新年今日佳，复足济胜具。

儿时所经过，仿佛犹可睹。穿深过乱峰，意与仙境遇。

白云行洞口，枯木记归路。安知山间人，不讶余何故。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。